《疏帘淡月 题李晨兰女史“茶烟煮梦图”》
清代·孙云凤

蕉阴竹影。并搅碎斜阳，雨晴庭院。静倚妆台，衣怯软罗寒浅。

凤团初熟瓶笙沸。悄无人、绣帷低捲。星眸乍合，云鬟半堕，绿窗吟倦。

又何处、西风吹断。正池生谢草，花开江管。绿水冰泉，肯许烦襟同浣。

凭谁唤醒灵心问。望吴江、波阔天远。碧烟空绕，清香漫惹，画屏秋晚。

作者简介：浙江仁和人，字碧梧。程懋庭妻，随园女弟子之一。工词，佳者绝似北宋人语。通音律，善画花卉。有《玉箫楼集》、《湘筠馆诗》等。